b'\n_START_ARTICLE_\nAntarktikas historie\n_START_PARAGRAPH_\nAntarktikas historie starter med tidlige vestlige teorier om et enormt kontinent, kjent som Terra Australis, antatt \xc3\xa5 eksistere langt s\xc3\xb8r p\xc3\xa5 kloden. Begrepet Antarktis refererer til det motsatte av den arktiske sirkel og ble skapt av Marinus av Tyre i det andre \xc3\xa5rhundret e.Kr._NEWLINE_Rundingen av Kapp det gode h\xc3\xa5p og Kapp Horn i det 15. og 16. \xc3\xa5rhundret beviste at Terra Australis Incognita (\xc2\xabukjent s\xc3\xb8rlig land\xc2\xbb), hvis det eksisterte, var et kontinent i seg selv. I 1773 krysset James Cook den antarktiske sirkel for f\xc3\xb8rste gang, men selv om han oppdaget \xc3\xb8yer i n\xc3\xa6rheten, fikk han ikke \xc3\xb8ye p\xc3\xa5 selve Antarktika._NEWLINE_I 1820 hevdet flere ekspedisjoner \xc3\xa5 ha v\xc3\xa6rt den f\xc3\xb8rste til \xc3\xa5 ha sett Antarktika, med den russiske ekspedisjonen ledet av Fabian Gottlieb von Bellingshausen og Mikhail Lazarev som den f\xc3\xb8rste. Den f\xc3\xb8rste dokumenterte ilandstigningen p\xc3\xa5 det antarktiske fastlandet ble foretatt litt over ett \xc3\xa5r senere, da ekspedisjonen til den amerikanske selfangeren John Davis sendte en b\xc3\xa5t med fangstfolk i land ved Hughes Bay p\xc3\xa5 Antarktishalv\xc3\xb8ya._NEWLINE_Den f\xc3\xb8rste norske ekspedisjonen til Antarktika ble ledet av kaptein Carl Anton Larsen ombord p\xc3\xa5 barken \xc2\xabJason\xc2\xbb i 1892. I l\xc3\xb8pet av ekspedisjonen ble han den f\xc3\xb8rste til \xc3\xa5 oppdage fossiler i Antarktika, noe han mottok Back Grant fra Royal Geographical Society for. I desember 1893 ble han ogs\xc3\xa5 den f\xc3\xb8rste personen til \xc3\xa5 st\xc3\xa5 p\xc3\xa5 ski i Antarktika, hvor han ogs\xc3\xa5 fikk Larsen isbrem oppkalt etter seg. Larsen er regnet som grunnleggeren av den antarktiske hvalfangstindustrien og etablerte hvalfangststasjonen Grytviken p\xc3\xa5 S\xc3\xb8r-Georgia i 1904._NEWLINE_Da Nordpolen ble n\xc3\xa5dd i 1909, fors\xc3\xb8kte flere ekspedisjoner \xc3\xa5 bli den f\xc3\xb8rste til \xc3\xa5 n\xc3\xa5 Sydpolen. Flere av ekspedisjonene endte opp med store skader og d\xc3\xb8dsfall. Nordmannen Roald Amundsen og hans Fram-ekspedisjon n\xc3\xa5dde til slutt Sydpolen i desember 1911, etter et dramatisk kappl\xc3\xb8p med briten Robert Falcon Scott.'